Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Διεθνές Ταμείο για την Ιρλανδία συστάθηκε το 1986 για να συμβάλει στην ενέργεια που προβλέπεται στο άρθρο 10 εδάφιο α) της αγγλοϊρλανδικής συμφωνίας της 15ης Νοεμβρίου 1985, το οποίο ορίζει: "Οι δύο κυβερνήσεις συνεργάζονται προκειμένου να προωθηθεί η οικονομική και κοινωνική ανάπτυξη των περιοχών που, και στα δύο τμήματα της Ιρλανδίας, έχουν υποστεί περισσότερο τις συνέπειες της αστάθειας των τελευταίων ετών, και εξετάζουν την πιθανότητα να τύχουν διεθνούς ενίσχυσης για την εν λόγω δράση".

Στόχοι του Ταμείου είναι η προώθηση της οικονομικής και κοινωνικής ανάπτυξης και η ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε ολόκληρη την Ιρλανδία.

Αναγνωρίζοντας ότι οι στόχοι του Ταμείου είναι συμβατοί προς τους δικούς της, η Επιτροπή επιθυμεί να ενισχύσει υλικά την πρωτοβουλία αυτή. Από το 1989 έως το 1995, η ενίσχυση αυτή έλαβε τη μορφή ετήσιας συνεισφοράς ύψους 15 εκατ. ECU, εγγεγραμμένων στον προϋπολογισμό και εκτελεσθέντων από την Επιτροπή.

Από την αρχή του 1989, η Επιτροπή εκπροσωπείται από παρατηρητή σε όλες τις συνεδριάσεις του διοικητικού συμβουλίου του Ταμείου, και συνεπώς είναι σε θέση να παρακολουθεί την εξέλιξη των δραστηριοτήτων του Ταμείου.

Η Επιτροπή επέμεινε ανέκαθεν αφενός μεν να χρησιμοποιείται η συνεισφορά της Κοινότητας κατά προτεραιότητα για διακοινοτικά σχέδια, ενθαρρύνοντας με τον τρόπο αυτό τον διάλογο και τη συμφιλίωση, αφετέρου δε να έχει πραγματικά πρόσθετο αποτέλεσμα στις σχετικές περιοχές και να μην υποκαθιστά άλλες δημόσιες ή ιδιωτικές δαπάνες.

Το Ταμείο αποτελεί εξαιρετικό παράδειγμα αποδοτικής αγγλοϊρλανδικής συνεργασίας που αποσκοπεί στη συμφιλίωση μεταξύ των δύο κοινοτήτων και την οικονομική και κοινωνική τους ανάπτυξη.

Από τη σύστασή του και εξής, το Ταμείο έχει παράσχει τη στήριξή του σε 4000 περίπου σχέδια προς όφελος και των δύο κοινοτήτων.

Η κοινή δήλωση στην οποία προέβησαν, στις 14 Δεκεμβρίου 1993, ο ιρλανδός πρωθυπουργός κ. Reynolds και ο βρετανός πρωθυπουργός κ. Major, έδωσε νέα ώθηση στη διαδικασία συμφιλίωσης. Η Επιτροπή επιχαίρει σε δήλωση που δημοσιεύτηκε στις 16 Δεκεμβρίου 1993, όπου αναφέρεται ότι η αποκατάσταση της ειρήνης θα απέφερε σημαντικά οικονομικά και κοινωνικά πλεονεκτήματα στην περιοχή, στα εμπλεκόμενα κράτη μέλη και στην Ευρωπαϊκή Ένωση στο σύνολό της, ενώ εκφράζεται η επιθυμία της Επιτροπής να στηρίξει υλικά τη διαδικασία.

Η κοινή δήλωση χαιρετίστηκε επίσης με δήλωση του Συμβουλίου Γενικών Υποθέσεων της 20ής Δεκεμβρίου 1993.

Έκτοτε, η ειρηνευτική διαδικασία έχει προχωρήσει με αργά αλλά σταθερά βήματα, και με τη συμφωνία ειρήνευσης "της Μεγάλης Παρασκευής" («Good Friday Agreement»), που συνήφθη στις 10 Απριλίου 1998 από τις διάφορες κοινότητες της Βορείου Ιρλανδίας, δρομολογήθηκε μια διαδικασία που αναμένεται να καταστήσει δυνατό τον σχηματισμό κυβέρνησης στην οποία θα εκπροσωπούνται όλες οι πολιτικές τάσεις.

Στις 31 Οκτωβρίου 1994, το Συμβούλιο εξέδωσε τον κανονισμό (ΕΚ) αριθ. 2687/94 σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία για τα οικονομικά έτη 1995, 1996 και 1997. Για καθένα από τα εν λόγω οικονομικά έτη το ποσό της συνεισφοράς καθορίστηκε εντός του πλαισίου της ετήσιας δημοσιονομικής διαδικασίας σε ύψος 20 εκατ. ECU.

Στις 15 Δεκεμβρίου 1997, το Συμβούλιο εξέδωσε τον κανονισμό (ΕΚ) αριθ. 2614/97 σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία για τα οικονομικά έτη 1998 και 1999. Για καθένα από τα εν λόγω οικονομικά έτη το ποσό της συνεισφοράς καθορίστηκε εντός του πλαισίου της ετήσιας δημοσιονομικής διαδικασίας σε ύψος 17 εκατ. ECU.

Παράλληλα με τη σημαντική δέσμευση που έχουν αναλάβει τα διαρθρωτικά ταμεία της Κοινότητας σε ολόκληρη την Ιρλανδία και τις σοβαρές προσπάθειες που έχουν γίνει στο πλαίσιο του προγράμματος PEACE, το Ευρωπαϊκό Συμβούλιο του Βερολίνου (24 και 25 Μαρτίου) αποφάσισε να διατηρηθεί η χρηματοδοτική συνεισφορά προς το Διεθνές Ταμείο για 3 επιπλέον έτη, σε ύψος 15 εκατ. ευρώ ετησίως, ποσό που συμπληρώνει αποτελεσματικά τις άλλες κοινοτικές ενισχύσεις υπέρ της ειρηνευτικής διαδικασίας.

Δεδομένου ότι το σημερινό σύστημα χορήγησης της κοινοτικής συνεισφοράς λήγει στις 16 Δεκεμβρίου 1999, προτείνεται στο Συμβούλιο να εγκρίνει τον συνημμένο κανονισμό.

Η Επιτροπή θα εξετάσει τα πεπραγμένα του Ταμείου πριν από την 1η Απριλίου 2001 και θα εκτιμήσει κατά πόσο θα πρέπει να συνεχιστεί η ενίσχυση.

Προτείνεται να εφαρμοστούν οι ακόλουθοι όροι ως προς τη συνεισφορά:

- θα δοθεί προτεραιότητα στα σχέδια εκείνα στα οποία η συμφιλίωση και η διακοινοτική συνεργασία συνιστούν ουσιαστικό στοιχείο,

- θα υπάρξει μέριμνα ώστε οι συνεισφορές να έχουν πραγματικά πρόσθετο αποτέλεσμα στις περιοχές που αφορούν, και δεν υποκαθιστούν άλλες δαπάνες δημόσιες ή/και ιδιωτικές.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι τα προγράμματα του Διεθνούς Ταμείου για την Ιρλανδία, εφεξής καλούμενου «το Ταμείο», ενθαρρύνουν τη διασυνοριακή και διακοινοτική συνεργασία και κατά συνέπεια προωθούν το διάλογο και τη συμφιλίωση μεταξύ των εθνικιστών και των ενωτικών,

ότι το Ταμείο αποτελεί επιτυχές παράδειγμα αγγλοϊρλανδικής συνεργασίας για την προώθηση της συμφιλίωσης μεταξύ των δύο κοινοτήτων και την οικονομική και κοινωνική τους πρόοδο,

ότι, κατά την περίοδο 1989 έως 1995, 15 εκατομμύρια Ecu αφαιρούντο, ετησίως, από τους πόρους του κοινοτικού προϋπολογισμού για την ενίσχυση σχεδίων του Ταμείου τα οποία είχαν πράγματι πρόσθετο αποτέλεσμα στις συγκεκριμένες περιοχές,

ότι στις 31 Οκτωβρίου 1994 το Συμβούλιο εξέδωσε τον κανονισμό (ΕΚ) αριθ. 2687/94 σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία για τα οικονομικά έτη 1995, 1996 και 1997,

ότι, σύμφωνα με τον κανονισμό (ΕΚ) αριθ. 2687/94 του Συμβουλίου της 31ης Οκτωβρίου 1994 σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία, το ποσό που ορίστηκε στο πλαίσιο της δημοσιονομικής διαδικασίας για καθένα από τα οικονομικά έτη 1995, 1996 και 1997 ήταν 20 εκατομμύρια Ecu,

ότι, σύμφωνα με τον κανονισμό (ΕΚ) αριθ. 2614/97 του Συμβουλίου της 15ης Δεκεμβρίου 1997 σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία, το ποσό που ορίστηκε στο πλαίσιο της δημοσιονομικής διαδικασίας για καθένα από τα οικονομικά έτη 1998 και 1999 ήταν 17 εκατομμύρια Ecu,

ότι οι εκθέσεις αξιολόγησης που εκπονήθηκαν σύμφωνα με τα άρθρα 5 και 7 του κανονισμού (ΕΚ) αριθ. 2614/97 επιβεβαίωσαν ότι η συνεισφορά της Κοινότητας χρησιμοποιήθηκε σύμφωνα με τους στόχους του Ταμείου και τα κριτήρια που ορίζονται στα άρθρα 2 και 3 του εν λόγω κανονισμού,

ότι ο κανονισμός (ΕΚ) αριθ. 2614/97 λήγει την 31η Δεκεμβρίου 1999,

ότι η ειρηνευτική διαδικασία στη Βόρειο Ιρλανδία απαιτεί τη συνέχιση της κοινοτικής ενίσχυσης πέραν της ημερομηνίας αυτής,

ότι κατά τη σύνοδο της 24ης και 25ης Μαρτίου στο Βερολίνο, το Ευρωπαϊκό Συμβούλιο αποφάσισε ότι θα έπρεπε να διατηρηθεί η ενίσχυση προς το Ταμείο για τρία επιπλέον έτη (2000-2002),

ότι κατά την προαναφερόμενη σύνοδο το Ευρωπαϊκό Συμβούλιο αποφάσισε να διατηρηθεί το πρόγραμμα PEACE για τη Βόρειο Ιρλανδία και τις όμορες κομητείες της Ιρλανδίας για πέντε επιπλέον έτη (2000-2004), και να του χορηγηθούν πιστώσεις ύψους 500 εκατ. ευρώ,

ότι το Ταμείο θα πρέπει να χρησιμοποιήσει την συνεισφορά της Κοινότητας κατά τη συμφωνία δυνάμει της οποίας ιδρύθηκε και κατά προτεραιότητα για σχέδια που συμβιβάζονται με τις δραστηριότητες που χρηματοδοτούνται από το πρόγραμμα PEACE για την περίοδο 2000-2004,

ότι η ενίσχυση αυτή θα πρέπει να λάβει τη μορφή χρηματοδοτικών συνεισφορών για περίοδο τριών επιπλέον ετών,

ότι είναι απαραίτητο να εξασφαλισθεί ο κατάλληλος συντονισμός μεταξύ των παρεμβάσεων του Ταμείου και εκείνων που χρηματοδοτούνται από τις κοινοτικές διαρθρωτικές πολιτικές,

ότι η παρεχόμενη από το Ταμείο ενίσχυση θα είναι αποτελεσματική μόνο στο μέτρο που θα έχει συμπληρωματικό χαρακτήρα και δεν θα υποκαθιστά άλλες δημόσιες ή ιδιωτικές δαπάνες,

ότι θα πρέπει να καταρτισθεί πριν την 1η Απριλίου 2001 έκθεση αξιολόγησης των πεπραγμένων του Ταμείου και της ανάγκης συνέχισης της συνεισφοράς,

ότι το ποσό που κρίθηκε αναγκαίο για την κοινοτική συνεισφορά προς το Διεθνές Ταμείο για την Ιρλανδία ανέρχεται σε 15 εκατομμύρια ευρώ, εκπεφρασμένα σε τρέχουσες τιμές, για καθένα από τα οικονομικά έτη 2000, 2001 και 2002,

ότι η ενίσχυση αυτή θα συμβάλει στην ενίσχυση της αλληλεγγύης μεταξύ των κρατών μελών και μεταξύ των λαών τους,

ότι η συνθήκη δεν προβλέπει για την έκδοση του παρόντος κανονισμού, άλλες εξουσίες εκτός από εκείνες που ορίζονται στο άρθρο 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Χορηγείται ετήσια συνεισφορά στο Διεθνές Ταμείο για την Ιρλανδία, καλούμενο στο εξής "Ταμείο", για καθένα από τα οικονομικά έτη 2000, 2001 και 2002. Το ποσό της εν λόγω συνεισφοράς καθορίζεται στο πλαίσιο της ετήσιας δημοσιονομικής διαδικασίας.

Άρθρο 2

Το Ταμείο χρησιμοποιεί τις συνεισφορές κατά προτεραιότητα για τα σχέδια διασυνοριακού ή διακοινοτικού χαρακτήρα και ειδικότερα για σχέδια που συμβιβάζονται με τους στόχους του προγράμματος PEACE και των άλλων προγραμμάτων των διαρθρωτικών ταμείων.

Οι συνεισφορές χρησιμοποιούνται κατά τρόπο που να έχει πράγματι πρόσθετο αποτέλεσμα στις εν λόγω περιοχές και δεν θα πρέπει, συνεπώς, να υποκαθιστούν άλλες δημόσιες ή ιδιωτικές δαπάνες.

Στις συνεδριάσεις του διοικητικού συμβουλίου του Ταμείου, η Επιτροπή εκπροσωπείται από παρατηρητή.

Άρθρο 3

Η Επιτροπή εξασφαλίζει τον συντονισμό μεταξύ των παρεμβάσεων του Ταμείου και εκείνων που χρηματοδοτούνται από τις κοινοτικές διαρθρωτικές πολιτικές. Ενημερώνει τις αντίστοιχες επιτροπές παρακολούθησης σχετικά με τις δραστηριότητες του Ταμείου.

Άρθρο 4

Η Επιτροπή καθορίζει από κοινού με το διοικητικό συμβούλιο του Ταμείου κατάλληλους τρόπους δημοσιότητας και ενημέρωσης προκειμένου να γνωστοποιηθεί η κοινοτική συμμετοχή στα σχέδια που χρηματοδοτούνται από το Ταμείο.

Άρθρο 5

Η Επιτροπή διαχειρίζεται τις συνεισφορές.

Το αργότερο μέχρι την 1η Απριλίου 2001, η Επιτροπή υποβάλλει έκθεση στην αρμόδια για τον προϋπολογισμό αρχή στην οποία αναφέρεται κατά πόσο πρέπει να συνεχισθούν οι χρηματοδοτικές συνεισφορές πέραν του 2002. Η έκθεση αυτή περιλαμβάνει μεταξύ άλλων:

- απολογισμό των δραστηριοτήτων του Ταμείου,

- κατάλογο των σχεδίων που έλαβαν ενίσχυση,

- αξιολόγηση της φύσεως και των επιπτώσεων των παρεμβάσεων, σε συνάρτηση ιδίως με τους στόχους του Ταμείου και με τα κριτήρια που ορίζονται στο άρθρο 2 πρώτο και δεύτερο εδάφιο, και το άρθρο 3,

- παράρτημα με τα αποτελέσματα των επαληθεύσεων και ελέγχων που διεξήχθησαν από τον εκπρόσωπο της Επιτροπής ή τους εξουσιοδοτημένους υπαλλήλους της, ιδίως όσον αφορά το συντονισμό μεταξύ των δραστηριοτήτων του Ταμείου και εκείνων που πραγματοποιήθηκαν στο πλαίσιο των διαρθρωτικών πολιτικών της Κοινότητας.

Άρθρο 6

Η ετήσια συνεισφορά καταβάλλεται σε δύο δόσεις ως εξής:

- προκαταβολή 80 % καταβάλλεται εφόσον ο πρόεδρος του διοικητικού συμβουλίου του Ταμείου υπογράψει τη δέσμευση της Επιτροπής σχετικά με τη χορήγηση ενισχύσεων, και αναλάβει τη δέσμευση να χρησιμοποιήσει τις συνεισφορές σύμφωνα με το άρθρο 2, και μετά την παραλαβή και αποδοχή, εκ μέρους της Επιτροπής, της ετήσιας δραστηριότητας και των ελεγμένων λογαριασμών του δικαιούχου που αφορούν το προηγούμενο οικονομικό έτος,

- το υπόλοιπο 20 % καταβάλλεται μετά την παραλαβή και αποδοχή εκ μέρους της Επιτροπής της ετήσιας έκθεσης δραστηριοτήτων και των ελεγμένων λογαριασμών του δικαιούχου που αφορούν το οικονομικό έτος για το οποίο καταβλήθηκε η κοινοτική συνεισφορά.

Άρθρο 7

Ο παρών κανονισμός αρχίζει να ισχύει την 1η Ιανουαρίου 2000. Παραμένει ισχύων μέχρι την 31η Δεκεμβρίου.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, ..........................

Για το Συμβούλιο

Ο πρόεδρος

ΔΗΜΟΣΙΟΝΟΜΙΚΗ ΕΚΘΕΣΗ

1. ΟΝΟΜΑΣΙΑ ΤΗΣ ΕΝΕΡΓΕΙΑΣ

ΣΥΝΕΙΣΦΟΡΕΣ ΤΗΣ ΚΟΙΝΟΤΗΤΑΣ ΣΤΟ ΔΙΕΘΝΕΣ ΤΑΜΕΙΟ ΓΙΑ ΤΗΝ ΙΡΛΑΝΔΙΑ

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

B2-604

3. ΝΟΜΙΚΗ ΒΑΣΗ

Σχέδιο πρότασης κανονισμού του Συμβουλίου δυνάμει του άρθρου 308

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος

Να ενθαρρύνει τις επαφές, τον διάλογο και τη συμφιλίωση μεταξύ των εθνικιστών και των ενωτικών στην Ιρλανδία, προωθώντας την οικονομική και κοινωνική πρόοδο μεταξύ των δύο κοινοτήτων.

4.2 Χρονική διάρκεια της ενέργειας και προβλεπόμενες ρυθμίσεις για την ανανέωσή της

2000, 2001, 2002

5. ΚΑΤΑΤΑΞΗ ΤΩΝ ΔΑΠΑΝΩΝ ΚΑΙ ΤΩΝ ΕΣΟΔΩΝ

5.1 Υποχρεωτικές/Μη υποχρεωτικές δαπάνεςes

5.2 Διαχωριζόμενες/Μη διαχωριζόμενες πιστώσεις

6. ΕΙΔΟΣ ΤΩΝ ΔΑΠΑΝΩΝ Ή ΤΩΝ ΕΣΟΔΩΝ

Επιδότηση για συγχρηματοδότηση με άλλες πηγές του δημόσιου ή/και του ιδιωτικού τομέα.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Ενδεικτικό χρονοδιάγραμμα των πιστώσεων

7.2 Χρονοδιάγραμμα για την περίπτωση που υποβάλλεται πρόταση νέας ενέργειας

Πιστώσεις αναλήψεως υποχρεώσεων και πληρωμών σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η Επιτροπή εκπροσωπείται στο διοικητικό Συμβούλιο του Ταμείου και το υπόλοιπο της ετήσιας συνεισφοράς καταβάλλεται μόνον μετά την παραλαβή και αποδοχή της ετήσιας έκθεσης του Ταμείου και της κατάστασης των ελεγμένων λογαριασμών.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ/ΑΠΟΤΕΛΕΣΜΑΤΙΚΟΤΗΤΑΣ

9.1 Ειδικοί και ποσοτικοί στόχοι. Πληθυσμός στον οποίο απευθύνεται η ενέργεια

- Να προωθήσει, μέσω της οικονομικής και κοινωνικής ανάπτυξης, τη συμφιλίωση των δύο κοινοτήτων που κατοικούν στα δύο τμήματα της νήσου και έχουν υποφέρει σοβαρότατα από τις επιπτώσεις της αβεβαιότητας κατά τα δύο αυτά τελευταία έτη.

9.2 Αιτιολόγηση της ενέργειας

- Η Κοινότητα, αναγνωρίζουσα ότι οι στόχοι του Ταμείου συμβαδίζουν με τους δικούς της στόχους, παρέχει υλική ενίσχυση (15 εκατ. ECU κατ' έτος από το 1989, 20 εκατ. ECU κατ' έτος για τα οικονομικά έτη 1995, 1996 και 1997, 17 εκατ. ευρώ κατ' έτος για τα οικονομικά έτη 1998 και 1999). Η συνέχιση της συνεισφοράς αυτής για 3 ακόμα οικονομικά έτη θα αποτελέσει απτό δείγμα της υποστήριξης εκ μέρους της Κοινότητας στην ειρηνευτική διαδικασία στη Βόρειο Ιρλανδία που διανύει αυτή την εποχή μια κρίσιμη περίοδο.

9.3 Παρακολούθηση και αξιολόγηση της ενέργειας

- Η Επιτροπή θα παρακολουθήσει τις δραστηριότητες του Ταμείου με τη μόνιμη παρουσία της στο διοικητικό συμβούλιο υπό την ιδιότητα του παρατηρητή. Ενημερώνεται σχετικά με όλες τις προτάσεις για απόφαση του Ταμείου που υποβάλλονται στο διοικητικό συμβούλιο. Όλα τα σχέδια που τυγχάνουν χρηματοδότησης από το Ταμείο παρακολουθούνται επίσης από το προσωπικό που είναι αρμόδιο για την εφαρμογή των πολιτικών των διαρθρωτικών ταμείων, προκειμένου να αποφευχθούν επικαλύψεις.

10. ΔΙΟΙΚΗΤΙΚΕΣ ΔΑΠΑΝΕΣ (ΤΜΗΜΑ III, ΜΕΡΟΣ A ΤΟΥ ΠΡΟΫΠΟΛΟΓΙΣΜΟΥ)

Ουδεμία

Το τμήμα αυτό του δημοσιονομικού δελτίου πρέπει να διαβιβαστεί στις ΓΔ ΙΧ και ΧΙΧ. Η ΓΔ ΙΧ θα τη διαβιβάσει στη συνέχεια στη ΓΔ ΧΙΧ συνοδευόμενη από τη σχετική γνώμη.